ROZHODNUTIE KOMISIE
z 13. februára 2006,
ktorým sa zrušuje rozhodnutie 2001/645/ES o prijatí záväzkov ponúknutých v súvislosti s antidumpingovým konaním týkajúcim sa dovozu polyetyléntereftalátového filmu s pôvodom inter alia v Indii
(2006/173/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho články 8 a 9,
po porade s poradným výborom,
keďže:
A. PREDCHÁDZAJÚCI POSTUP
(1)
Nariadením (ES) č. 1676/2001 (2) Rada uložila konečné antidumpingové clá na dovoz polyetyléntereftalátového (PET) filmu s pôvodom inter alia v Indii. Opatrenia nadobudli formu cla ad valorem v rozsahu od 0 % do 62,6 % na dovoz PET filmu s pôvodom v Indii.
(2)
Rozhodnutím 2001/645/ES (3) Komisia prijala 22. augusta 2001 záväzky ponúknuté piatimi indickými výrobcami: Ester Industries Limited („Ester“), Flex Industries Limited („Flex“), Garware Polyester Limited („Garware“), MTZ Polyfilms Limited („MTZ“) a Polyplex Corporation Limited („Polyplex“).
(3)
Komisia začala 22. novembra 2003 (4) čiastočné predbežné preskúmanie nariadenia (ES) č. 1676/2001 obmedzené na formu konečných antidumpingových opatrení. Toto prešetrovanie sa ukončilo nariadením Rady (ES) č. 365/2006 (5), ktorým sa zmenilo a doplnilo nariadenie (ES) č. 1676/2001.
B. ODVOLANIE PRIJATIA ZÁVÄZKU
(4)
Ako sa stanovuje v odôvodneniach 22 až 25 nariadenia (ES) č. 365/2006 a po porade so všetkými príslušnými stranami, záväzky vo svojej súčasnej forme nepostačujú na zabránenie poškodzujúcemu dumpingu, keďže predstavujú značné ťažkosti pri monitorovaní a presadzovaní právnych predpisov a tiež neprijateľné riziká. Na základe uvedeného a taktiež v súlade s príslušnými ustanoveniami dotknutých záväzkov, ktorými sa Komisia oprávňuje na jednostranné odvolanie prijatia záväzkov, sa Komisia rozhodla odvolať prijatie záväzkov.
(5)
Komisia oznámila indickým orgánom a indickým vyvážajúcim výrobcom, ktorých sa nariadenie (ES) č. 365/2006 týka, že navrhla prijatie súčasných záväzkov odvolať. Zainteresované strany dostali možnosť predložiť pripomienky.
(6)
Tieto pripomienky sú uvedené v odôvodneniach 27 až 31 nariadenia (ES) č. 365/2006.
C. ZRUŠENIE ROZHODNUTIA 2001/645/ES
(7)
Vzhľadom na uvedené skutočnosti rozhodnutie 2001/645/ES, ktorým sa prijímajú záväzky spoločností Ester Industries Limited („Ester“), Flex Industries Limited („Flex“), Garware Polyester Limited („Garware“), MTZ Polyfilms Limited („MTZ“) a Polyplex Corporation Limited („Polyplex“), by sa malo zrušiť.
(8)
V súlade s týmto rozhodnutím, nariadením (ES) č. 366/2006 (6) uložila Rada konečné antidumpingové clá na dovoz polyetylénterefthalátového („PET“) filmu s pôvodom v Indii do Spoločenstva,
ROZHODLA TAKTO:
Článok 1
Rozhodnutie 2001/645/ES sa týmto zrušuje.
Článok 2
Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
V Bruseli 13. februára 2006.